
	1.
	Sprendimo projekto tikslas ir uždaviniai
	Sprendimo projektas parengtas gavus 2024 m. gruodžio 17 d. pastato-gyvenamojo namo, esančio Taikos g. 11, Rokiškio m., savininkus atstovaujančio bendrijos pirmininko Vytauto Kirlio prašymą išnuomoti naudojamo kitos paskirties valstybinės žemės sklypo, kadastro Nr. 7375/0023:18, unikalus Nr. 4400-6197-4243, esančio Rokiškyje, Taikos g. 11, dalį pastatui-gyvenamajam namui, unikalus Nr. 7396-8001-1012, eksploatuoti.


	2. 
	Šiuo metu galiojančios ir teikiamu klausimu siūlomos naujos teisinio reguliavimo 
nuostatos
	Lietuvos Respublikos vietos savivaldos įstatymo 7 straipsnio 9 punktas nustato: valstybinės (valstybės perduotos savivaldybėms) funkcijos yra: savivaldybei priskirtos valstybinės žemės ir kito valstybės turto valdymas, naudojimas ir disponavimas juo patikėjimo teise; Lietuvos Respublikos vietos savivaldos įstatymo 15 straipsnio 2 dalies 20 punktas nustato: išimtinė savivaldybės tarybos kompetencija: sprendimų dėl savivaldybei patikėjimo teise perduotos valstybinės žemės valdymo, naudojimo ir disponavimo ja, išskyrus šio įstatymo 27 straipsnio 2 dalies 29 punkte nurodytus sutikimus ir sprendimus, ir sprendimų dėl sutikimo perimti kitą valstybės turtą savivaldybės nuosavybėn priėmimas; 
Lietuvos Respublikos žemės įstatymo 9 straipsnio 1 dalies 1 punktas nustato: Valstybinės žemės sklypus įstatymų ir kitų teisės aktų nustatyta tvarka išnuomoja: savivaldybių tarybos – valstybinės žemės sklypus, perduotus patikėjimo teise savivaldybėms. Sprendimą išnuomoti valstybinės žemės sklypą priima savivaldybės taryba, o valstybinės žemės nuomos sutartį sudaro meras arba jo įgaliotas savivaldybės administracijos direktorius;
Lietuvos Respublikos žemės įstatymo 9 straipsnio 3 dalis nustato: Valstybinės žemės nuomos terminas nustatomas nuomotojo ir nuomininko susitarimu, ne ilgiau kaip 99 metams. Kai išnuomojama valstybinė žemės ūkio paskirties žemė, žemės nuomos terminas negali būti ilgesnis kaip 25 metai. Valstybinės žemės sklypai laikiniems statiniams statyti ir eksploatuoti išnuomojami Statybos įstatymo nustatytam tokių statinių naudojimo terminui. Visais kitais atvejais valstybinės žemės sklypų, išnuomojamų statiniams ar įrenginiams eksploatuoti arba statyti ir eksploatuoti, nuomos terminas nustatomas atsižvelgiant į ekonomiškai pagrįstą statinio ar įrenginio naudojimo trukmę. Valstybinės žemės nuomos termino nustatymo motyvai turi būti išdėstyti sprendime išnuomoti valstybinės žemės sklypą.
Lietuvos Respublikos žemės įstatymo 9 straipsnio 6 dalies 1 punktas nustato: Valstybinė žemė išnuomojama be aukciono, jeigu ji užstatyta fiziniams ir juridiniams asmenims nuosavybės teise priklausančiais ar jų nuomojamais statiniais ar įrenginiais (išskyrus laikinuosius statinius, inžinerinius tinklus bei neturinčius aiškios funkcinės priklausomybės ar apibrėžto naudojimo arba ūkinės veiklos pobūdžio statinius, kurie tarnauja pagrindiniam statiniui ar įrenginiui arba jo priklausiniui) ir naudojama šiems statiniams ar įrenginiams eksploatuoti, išskyrus šio straipsnio 24 ir 25 dalyse nustatytus atvejus. 
Kitos paskirties valstybinės žemės sklypų pardavimo ir nuomos taisyklių, patvirtintų Lietuvos Respublikos Vyriausybės 1999-03-09 nutarimu Nr. 260 „Dėl naudojamų kitos paskirties valstybinės žemės sklypų pardavimo ir nuomos taisyklių patvirtinimo“ (Lietuvos Respublikos Vyriausybės 2024 m. kovo 27 d. nutarimo Nr. 210 redakcija) (toliau- Taisyklės) 44 punkte nurodyta, kad valstybinės žemės nuomos procedūrą vykdanti institucija valstybinės žemės nuomos sutarties projektą pateikia nuomininkui. Pasirašydamas sutarties projekte nuomininkas patvirtina, kad sutinka su sutarties projekte įrašytomis žemės sklypo nuomos sąlygomis. Sprendimas išnuomoti žemės sklypą ar jo dalį arba prašymo netenkinti priimamas per 10 darbo dienų, kai valstybinės žemės nuomotojas yra savivaldybės taryba, – artimiausiame tarybos posėdyje, nuo valstybinės žemės nuomos sutarties projekto suderinimo su nuomininku. Jeigu priimamas sprendimas išnuomoti žemės sklypą ar jo dalį, jame nurodoma, kad žemės sklypas ar jo dalis išnuomojami valstybinės žemės nuomos sutarties projekte įrašytomis sąlygomis ir nurodomi žemės sklypo nuomos termino nustatymo motyvai. Sutarties projektas pridedamas prie sprendimo išnuomoti žemės sklypą kaip neatskiriamas priedas. Ginčai dėl sprendimo išnuomoti žemės sklypą ar jo dalį, taip pat sprendimo netenkinti prašymo nagrinėjami bendrosios kompetencijos teisme.
Kitos paskirties valstybinės žemės sklypų parduodamų ar išnuomojamų ne aukciono būdu, administravimo metodikos, patvirtintos Lietuvos Respublikos aplinkos ministro 2024 m. liepos 19 d. įsakymu Nr. D1-247 „Dėl Kitos paskirties valstybinės žemės sklypų, parduodamų ar išnuomojamų ne aukciono būdu, administravimo metodikos patvirtinimo“ 17 punkte nurodoma: jei iki Metodikos įsigaliojimo dienos suformuotuose valstybinės žemės sklypuose kiekvienam savarankiškai funkcionuojančiam statiniui ar įrenginiui eksploatuoti reikalingos dalys teritorijų planavimo dokumente ar žemės valdos projekte neišskirtos, jos išskiriamos, nustatomi reikalingi dalių plotai ir, jei reikia, – bendrojo naudojimo plotas suformuoto valstybinės žemės sklypo plane, parengtame pagal žemės sklypo kadastrinių matavimų metu nustatytus duomenis, įregistruotus Nekilnojamojo turto kadastre ir Nekilnojamojo turto registre, vadovaujantis Metodikos 18 punkte nustatytais reikalavimais (toliau – žemės sklypo dalių planas). Žemės sklypo dalių planą parengia ir pasirašo asmuo, turintis teisę rengti teritorijų planavimo dokumentus ar žemės valdos projektus. Kai iš Nekilnojamojo turto registre ir Nekilnojamojo turto kadastre kaupiamų žemės sklypo ir statinio ar įrenginio duomenų negalima nustatyti tikslios statinio ar įrenginio vietos žemės sklype, reikalingi žemės sklypo dalių plotai nustatomi Metodikos 23 punkte nustatyta tvarka.
Statybos techninis reglamentas STR 1.12.06:2002 „Statinio naudojimo paskirtis ir gyvavimo trukmė“, patvirtintas Lietuvos Respublikos aplinkos ministro 2002 m. spalio 30 d. įsakymu Nr. 565 „Dėl Statybos techninio reglamento STR 1.12.06:2002 „Statinio naudojimo paskirtis ir gyvavimo trukmė“ patvirtinimo“, reglamentuoja pastatų, statinių, įrenginių saugaus naudojimo termino nustatymo tvarką.       

	3.
	Laukiami rezultatai
	Priėmus sprendimą, bus užtikrintas išnuomoto kitos paskirties valstybinės žemės sklypo  naudojimas pagal Nekilnojamojo turto registre įregistruotą tiesioginę žemės naudojimo paskirtį.

	4. 
	Lėšų poreikis ir šaltiniai
	Sprendimui įgyvendinti lėšos nebus reikalingos.

	5. 
	Antikorupcinis sprendimo projekto vertinimas
	Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu. 

	6. 
	Kiti sprendimui priimti reikalingi pagrindimai, skaičiavimai ar paaiškinimai
	–

	7.
	Sprendimo projekto lyginamasis variantas (jeigu teikiamas sprendimo pakeitimo projektas)
	–






